ועדת הכספים, כנסת 16, פרוטוקול מספר 241, 2005-11-28 12:50

יעקב ליצמן: שלום רב, אני מתכבד לפתוח את הישיבה.

חיים אורון: פניתי לחשב הכללי ולפרופ' אבי ישראלי ב-1.11.2005.

חיים אורון: לא קיבלתי תשובה, ובעקבות פנייה של אגודת האלצהיימר אליי ואל גורמים נוספים, אני פונה אליהם למצוא דרך לאפשר לעמותה לא לבצע את הפנייה לסלקם ממשרדיהם.

נסים דהן: אסביר לך את הבעיה כשר בריאות לשעבר; אגודת אלצהיימר קיבלה אפשרות להשתמש במשרדים ששיכים אז לבית חולים בפרדס כץ.

נסים דהן: בית החולים הזה נסגר, עבר לאחריות תל השומר.

נסים דהן: תל השומר אפשרה לעמותת אלצהיימר להמשיך להשתמש במשרדים, עד שלא תהיה בררה, וחייבים שם להרוס, כי מוכרים שם את הבניינים ובונים שם קומפלקס של דירות.

נסים דהן: כנראה, זה המצב, ואותו מבנה שקראו לו מלבן - מכרו אותו, אני גם יודע מי זה הקונה, והוא, כנראה, רוצה לממש את זכותו, ולהרוס את המבנה.

עופר לוי: הקומפלקס המרכזי נמכר.

נסים דהן: עופר לוי, אגב, הוא אחד הכי טובים במדינת ישראל, ואני אומר את זה כשר הבריאות לשעבר.

נסים דהן: מדובר בעמותה פרטית, צריך לעזור לה, לעשות הכל כדי לסייע לה.

נסים דהן: אני מבין שיש פה בעיה משפטית, שהמבנה- -

חיים אורון: המבנה קיים בינתיים.

יולי תמיר: העניין הזה - מטפלים בו זמן רב, ולצערי, אנו לא מקבלים פתרון סביר לבקשה צנועה.

יולי תמיר: אין לעמותת אלצהיימר שום כוונה להתעקש, אם יגידו לעמותה שיש מבנה - ויש מבנה ממשלתי סמוך- -

יעל גושן: כן.

יעל גושן: מופעל על-ידי העמותה למען הקשיש של בני ברק, למעלה יש קומה שהיא פשוט סגורה, לא מאוישת.

יולי תמיר: אני חושבת שיש כאן מקרה של נוקשות.

נסים דהן: אני הייתי מציע לא לעשות פתרון זמני.

נסים דהן: יעבירו אותם לשם, בעוד חודשיים ימכרו את זה, ושוב יצטרכו להעביר אותם.

נסים דהן: תעבירו אותם למקום קבוע, אני חושב שהפתרון לא צריך להיות שם.

יולי תמיר: הם אנשים עם דרישות צנועות.

יולי תמיר: כרגע לא מוכנים לסייע להם ולהציע להם פתרון.

יולי תמיר: הטענה הזאת מופנית אל האוצר.

יולי תמיר: היה מהלך שבו שר הבריאות הבטיח להם סיוע.

יולי תמיר: הוא הלך אל האוצר, גם הוא נענה בשלילה, האוצר מפנה להם גב, והתוצאה היא שעמותה שקיבלה השנה את פרס יושב-ראש הכנסת לאיכות חיים, כולם שיבחו את מעשיה ואמרו כמה הם חשובים, והם היחידים מסוגם בארץ, אין אף אחד אחר שנותן את השירות הזה, העמותה הזאת תיסגר רק בגלל אטימות של כמה אנשים מהאוצר שלא יכולים למצוא חדר וחצי שממנו העמותה הזאת תעבוד.

יולי תמיר: יש ניסיון מתמשך להוציא אותם מכל מקום, או לדרוש מהם שכר דירה שמשמעותו סגירת העמותה.

יולי תמיר: לכן זה הובא לכן לאחר שנה וחצי של ניסיונות.

יולי תמיר: מר זליכה לא הופיע לחלק גדול מהפגישות, לא ענה לנו, לא קיבלנו תשובות, התשובות שקיבלנו בסופו של דבר באיחור רב היו מאוד לא מספקות, וכרגע אנו נמצאים במצב שאין פתרון של חדר וחצי.

יולי תמיר: אם ישכנע אותי האוצר שאין בכל מדינת ישראל חדר וחצי שאפשר לתת לעמותה הזאת לעבוד ממנו, אני מאוד אתרשם מהיכולת שלהם.

גבי שוחט: אין ספק, אנו בהחלט, יש לנו מלוא ההערכה לפעילות העמותה.

גבי שוחט: עובדה היא שבמהלך שלוש השנים האחרונות ניסינו למצוא פתרונות כדי לא לפנותם במהירות, והגענו לכל מיני הסכמות והבנות עד שיימצא פתרון, לדחות את מועדי הפינוי.

גבי שוחט: גם החשב הכללי היה מעורב בזה אישית, והנחה אותנו לדחות את מועדי הפינוי, תוך סיכומים ושיחות שהיו אתך, גברתי, הוא גם קבע אתך פגישה.

יולי תמיר: הוא ביטל שש פגישות.

יולי תמיר: פעם אחת היתה אי-הבנה, כי הייתי בחו"ל, התנצלנו על אי-ההבנה, מאז הודיעו לי ממשרדו, שמי שמרשה לעצמו לא לבוא לפגישה עם זליכה, לא תיקבע לו יותר פגישה.

יולי תמיר: הוא פקיד ציבורי, והוא צריך לתת לנו ולכל האזרחים פה שירות.

גבי שוחט: גם נציגי המדינה ניהלו כל מיני מגעים שוטפים בנושא הזה לא במטרה לפנות אותם במהירות, אלא לתת להם את האפשרות ואת הזמן ואת היכולת למצוא את החלופה.

גבי שוחט: הנכס הזה חייב לצאת למכירה, ועובדה היא שבמהלך כל התקופה נגרם נזק כלכלי, ועל זה אנו לא מלינים כרגע.

גבי שוחט: הכוונה היא שיימצא פתרון.

גבי שוחט: מדובר בנכס במתחם יקר שיש למדינה עניין לממש אותו.

גבי שוחט: מצד שני, העמותה יושבת ללא הסדר חוזי, גם בניגוד לחוק חובת המכרזים, מה פתאום היא יושבת שם על-פי חוק חובת המכרזים, וגם על-פי חוק יסודות התקציב, בכל מה שנוגע לנוהלי תמיכות.

גבי שוחט: אין בעיה לתת להם עוד שלושה חודשים כדי למצוא פתרון.

גבי שוחט: החשב הכללי לא מקצה נכסים לעניינים האלה.

חיים אורון: הם צריכים תמיכה בגובה של 500 דולר לחודש, והם לוקחים חדר במקום שהם רוצים.

חיים אורון: זה הסיפור.

גבי שוחט: אנו מוכנים לתת עוד שלושה חודשים, ובלבד שיפנו אחרי שלושה חודשים.

יעקב ליצמן: חברי הכנסת פה אומרים שהם רוצים פתרון מעבר ל-31 בדצמבר.

יעקב ליצמן: אני מציע, ביום שני הבא בבוקר תבוא לוועדה, ותגידו לנו מה הפתרון שאתם מציעים, פתרון קבוע.

גבי שוחט: אין לי פתרון.

יעקב ליצמן: אני מבקש שביום שני הבא, אני רוצה לדעת פתרון לאחרי ה-31 בדצמבר.

גבי שוחט: אין לנו פתרון.

יעקב ליצמן: תודיע לי את זה בשבוע הבא, אחרי שתבדוק את זה.

יעקב ליצמן: אם תגיד לי שאין לך פתרון, יכול להיות שאנו נמצא פתרון.

יעקב ליצמן: תודה רבה, הישיבה נעולה.